b"\n_START_ARTICLE_\nPascal Couchepin\n_START_PARAGRAPH_\nPascal Couchepin (s\xc3\xbcndinud 5. aprillil 1942 Martignys Valais' kantonis) on \xc5\xa0veitsi jurist ja poliitik, liberaalse Vaba Demokraatliku Partei liige. Ta oli \xc5\xa0veitsi liidupresident aastatel 2003 ja 2008.\n_START_SECTION_\nElulugu\n_START_PARAGRAPH_\nCouchepin s\xc3\xbcndis juristi perekonnas ja valis ka endale isa eeskujul juristi eriala. Ta \xc3\xb5ppis Lausanne'i \xc3\x9clikoolis, mille l\xc3\xb5petas 1966. aastal \xc3\xb5igusteaduse litsentsiaadina. Aastal 1968 tegi advokaadieksami._NEWLINE_Samal, 1968. aastal hakkas Couchepin aktiivselt osalema ka poliitilises elus \xe2\x80\x93 ta valiti Martigny linnan\xc3\xb5ukogu liikmeks. Aastatel 1984\xe2\x80\x931998 oli ta Martigny linnapea._NEWLINE_\xc3\x9cleriigilises poliitikas osales Pascal Couchepin alates 1979. aastast Rahvusn\xc3\xb5ukogu liikmena. \xc3\x9chtlasi oli ta aastatel 1989\xe2\x80\x931996 Vaba Demokraatliku Partei parlamendifraktsiooni esimees._NEWLINE_Alates 11. m\xc3\xa4rtsist 1998 on ta olnud \xc5\xa0veitsi valitsuse ehk Liidun\xc3\xb5ukogu liige. Aastatel 1998\xe2\x80\x932002 vastutas ta rahvamajanduse ja alates 2003. aastast siseasjade eest. Couchepini ametiajal liitus \xc5\xa0veits Maailma Kaubandusorganisatsiooniga._NEWLINE_\xc3\x9chena v\xc3\xa4hestest \xc5\xa0veitsi poliitikutest osaleb Couchepin transatlantilise Bilderbergi grupi konverentsidel, mida vanden\xc3\xb5uteoreetikud seostavad vabam\xc3\xbc\xc3\xbcrluse ja maailmavalitsemise plaanidega._NEWLINE_1. jaanuarist 31. detsembrini 2003 oli ta \xc5\xa0veitsi liidupresident. \xc3\x9chtlasi on Couchepin olnud 2002. ja 2007. aastal liidupresidendi aset\xc3\xa4itja._NEWLINE_12. detsembril 2007 valis \xc5\xa0veitsi parlament ta 2008. aastaks taas liidupresidendiks. 1. jaanuaril 2008 v\xc3\xb5ttis ta ameti \xc3\xbcle oma eelk\xc3\xa4ijalt, sotsiaaldemokraat Micheline Calmy-Reylt._NEWLINE_1. jaanuaril 2009 andis ta ameti \xc3\xbcle Hans-Rudolf Merzile._NEWLINE_12. juunil 2009 teatas Pascal Couchepin, et astub 31. oktoobril 2009 tagasi oma kohalt Liidun\xc3\xb5ukogu liikmena.\n_START_SECTION_\nIsiklikku\n_START_PARAGRAPH_\nPascal Couchepin elab oma s\xc3\xbcnnilinnas Martignys. Tema abikaasa nimi on Brigitte Rendu ja koos on neil kolm last \xe2\x80\x93 kaks t\xc3\xbctart ja poeg."